CRC เด้ง 3% โบรกชูหุ้น “เปิดเมือง” แนวโน้มครึ่งปีหลังโต เชียร์ “ซื้อ” เป้า 46.5 บ.
CRC ดีดบวก 3% โบรกชูหุ้น "เปิดเมือง" มีแนวโน้มเติบโตในช่วงครึ่งปีหลัง พร้อมเชียร์ "ซื้อ" เป้า 46.5 บ.
CRC ดีดบวก 3% โบรกชูหุ้น "เปิดเมือง" มีแนวโน้มเติบโตในช่วงครึ่งปีหลัง พร้อมเชียร์ "ซื้อ" เป้า 46.5 บ.
27 ก.ย. 2565

ผู้สื่อข่าวรายงานว่า วันนี้ (27 ก.ย.65) ราคาหุ้น บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ณ เวลา 10:02 น. อยู่ที่ระดับ 39.50 บาท บวก 1 บาท หรือ 2.60% สูงสุดที่ระดับ 40 บาท ต่ำสุดที่ระดับ 38.75 บาท ด้วยมูลค่าการซื้อขาย 105.79 ล้านบาท

ด้านบริษัทหลักทรัพย์ แลนด์ แอนด์ เฮ้าส์ จำกัด (มหาชน) แนะนำ “ซื้อ” แนวต้าน 41.5 บาท แนวรับ 39 บาท ตัดขาดทุน 38 บาท โดยผลการดำเนินงานฟื้นตัวอย่างโดดเด่นจากครึ่งแรกของปี 64 ขาดทุน 70 ล้านบาท เป็นมีกำไร 2,690 ล้านบาท ในช่วงครึ่งแรกของปี 65
อีกทั้งเป็นหนึ่งในหุ้นเปิดเมืองที่มีผลการดำเนินงานฟื้นตัวแข็งแกร่ง คาดครึ่งปีหลังโมเมนตัมยังดีต่อเนื่อง มีมูลค่ายุติธรรมที่ 46.5 บาท
ขณะที่ นางจิตรลดา ณ เชียงใหม่ ผู้จัดการทั่วไป Tops CLUB Central Food Retail ของ CRC เปิดเผยว่า ล่าสุดบริษัทได้เปิดตัว Tops CLUB เมมเบอร์ชิปสโตร์บนพื้นที่กว่า 15,000 ตารางเมตร (ตร.ม.) บริเวณด้านหลังศูนย์การค้าเซ็นทรัลพระราม 2 ในรูปแบบ Warehouse Style ที่นำสินค้าเอ็กซ์คลูซีฟแบรนด์ดังจากทั่วโลก ทุกหมวดหมู่ กว่า 3,500 รายการ มาจำหน่ายทุกสัปดาห์ พร้อมเปิดให้บริการเต็มรูปแบบ 28 กันยายนนี้
ทั้งนี้หลังจากเปิดบริการ Tops CLUB คาดว่าจะมีการเติบโตของรายได้และยอดขายอย่างมาก เนื่องจากได้รับการตอบรับที่ดีจากลูกค้า และหลังจากการแพร่ระบาดไวรัส Covid-19 ดีขึ้น ผู้บริโภคออกมาจับจ่ายใช้สอยกันมากขึ้น ส่งผลทำให้กำลังซื้อกลับมา โดยเน้นเป็นกลุ่มลูกค้าในพื้นที่ในรัศมีโดยรอบกว่า 100,000 ครัวเรือน ซึ่งจะเป็นลักษณะการค้ากับลูกค้าโดยตรง (Business to Customer) 90%
สำหรับสินค้าของ Tops CLUB แบ่งออกเป็น 5 กลุ่มหลัก คือ
1. เครื่องดื่ม-อาหารแห้ง
2. อาหารสด ผัก-ผลไม้
3. เครื่องใช้ภายในบ้าน อุปกรณ์กลางแจ้ง ของเล่นสำหรับเด็ก ฯ
4. สินค้าใช้หมดไป (House Hold) และ
5. เครื่องดื่มแอลกอฮอล์
โดยสินค้าส่วนใหญ่เป็นสินค้านำเข้า 70% จากสหรัฐอเมริกา, ออสเตรเลีย, นิวซีแลนด์, ญี่ปุ่น, เกาหลี, อิตาลี และสเปน และเนื่องจากปัจจุบันสินค้าที่เป็นขนมมีการนำเข้ามาจากประเทศเกาหลีค่อนข้างมาก Tops CLUB จึงเน้นสินค้าที่มาจากออสเตรเลียมากกว่า เพื่อเลี่ยงการแข่งขัน
อย่างไรก็ตาม หลังจากที่ได้ทดลองเปิด pop-up store ตั้งแต่เดือน กรกฎาคมที่ผ่านมา และมีการเพิ่มช่องทางการสั่งซื้อสินค้าบนแอปพลิเคชัน Tops CLUB พบว่าลูกค้าให้การตอบรับเป็นอย่างดี ปัจจุบันมีสมาชิกแล้วกว่า 12,000 ราย และคาดว่าในปีนี้จะมีสมาชิกรวมทั้งหมดกว่า 20,000 ราย ซึ่งคาดหวังว่าลูกค้าจะใช้เวลาเลือกซื้อสินค้าใน Tops CLUB เฉลี่ย 2 ชั่วโมง และมีค่าใช้จ่ายมากกว่า 2-3 เท่าของซูเปอร์มาร์เก็ตทั่วไปใน 1 รอบบิล
นางจิตรลดา  กล่าวเพิ่มเติมว่า สมาชิกคอนเซ็ปต์ของ Tops CLUB สามารถสะสมคะแนน The 1 เพื่อเพิ่มความคุ้มค่า โดยมีสมาชิก 2 แบบ ได้แก่ สมาชิกทั่วไป สมัครฟรี, สมาชิกระดับพรีเมียม ค่าสมาชิกพิเศษเพียง 799 บาท /ปี (ตั้งแต่วันนี้-31 ต.ค. 65) จากปกติ 999 บาท /ปี พร้อมสิทธิประโยชน์ เช่น ส่วนลด 5%, บริการส่งสินค้าฟรีในเขตกรุงเทพฯ ปริมณฑล ไม่มีขั้นต่ำ เมื่อซื้อสินค้าออนไลน์ผ่าน Tops CLUB แอปพลิเคชัน ตั้งแต่วันนี้-31 ธันวาคม 2566